Diari Oficial de la Generalitat Valenciana


Sumari del DOGV 4524, del 18-06-2003 (2003/7103)

RESOLUCIÓ d'11 de juny de 2003, del secretari general de Presidència, per la qual es convoquen ajudes a projectes de cooperació internacional al desenrotllament que realitzen organitzacions no governamentals per al desenrotllament (ONGD), en virtut de la delegació atorgada per l'article 3 del Decret 9/2002, de 5 de setembre, del president de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4524

Data del DOGV
:   18-06-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/7103


Data del document
:   11-06-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació internacional
    * país en desenvolupament
    * ajuda al desenvolupament
    * suport econòmic
    * organització no governamental
    * ajuda pública

RESOLUCIÓ d'11 de juny de 2003, del secretari general de Presidència, per la qual es convoquen ajudes a projectes de cooperació internacional al desenrotllament que realitzen organitzacions no governamentals per al desenrotllament (ONGD), en virtut de la delegació atorgada per l'article 3 del Decret 9/2002, de 5 de setembre, del president de la Generalitat Valenciana. [2003/7103]
  
D'acord amb el que establix el Decret 201/1997, d'1 de juliol, del Govern Valencià (DOGV núm. 3036), sobre regulació de les bases per a la cooperació internacional al desenrotllament i del règim específic de transferència de fons destinats a la cooperació amb països en vies de desenrotllament.
  
A la vista de les bases aprovades per la Comissió Executiva de l'Agència Valenciana de Cooperació al Desenrotllament, en la seua sessió celebrada amb data 16 d'abril de 2003.
  
En ús de les facultats que em conferix l'article 3 del Decret 9/2002, de 5 de setembre, del president de la Generalitat Valenciana, sobre delegació de competències, així com la normativa pertinent de la Llei d'Hisenda Pública de la Generalitat Valenciana, text Refós aprovat per Decret Legislatiu de 26 de juny de 1991, del Consell de la Generalitat Valenciana, per delegació del president de la Generalitat Valenciana, resolc:
  
Primer
  
Es convoquen ajudes a organitzacions no governamentals per al desenrotllament (ONGD) per al cofinançament de projectes de cooperació a executar en els països en vies de desenrotllament, excepte projectes de formació.
  
No es consideren inclosos en la convocatòria els projectes que tinguen com a objecte l'ajuda humanitària ni els de caràcter assistencial que no puguen assegurar la seua viabilitat quan cesse el finançament extern.
  
Segon
  
Les ajudes que es convoquen es regiran per les bases que s'inclouen com annex I de la present resolució.
  
Tercer
  
Les entitats que presenten projectes a esta convocatòria hauran d'acreditar el compliment dels requisits establits en l'article 5 del Decret 201/1997, d'1 de juliol, del Govern Valencià, sobre regulació de les bases per a la cooperació internacional al desenrotllament.
  
Quart
  
Les ajudes concedides en virtut d'esta convocatòria seran sufragades a càrrec del capítol VII, línia de subvenció amb codi comptable T2324, del Programa 134.10 Cooperació Internacional al Desenrotllament, del Pressupost de la Generalitat Valenciana per al 2003, per un import global màxim de 7.212.000 euros.
  
La present resolució posarà fi a la via administrativa i, contra la mateixa, es podrà interposar, potestativament, recurs de reposició davant del president de la Generalitat Valenciana, en el termini d'un mes, comptat des de l'endemà al de la seua publicació, de conformitat amb el que preveuen els articles 116 i 117 de la llei 30/1992 de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999 de 13 de gener, o bé recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la seua notificació, de conformitat amb el que preveu els articles 10 i 46 de la Llei 29/1998, de 13 de juliol, Reguladora de la Jurisdicció Contenciós administrativa, sense perjuí que s'utilitze qualsevol altra via que es considere oportuna.
  
València, 11 de juny de 2003.- Per delegació del president de la Generalitat, el secretari general de la Presidència: Vicente Gomís Cerdán.
  
ANNEX I
  
1. Experiència prèvia de l'ONGD sol·licitant de la subvenció.
  
Les ONGD sol·licitants de la subvenció hauran d'acreditar la seua experiència en la realització d'este tipus de projectes per mitjà de l'aportació de documents justificatius de l'execució, individualment o en agrupació amb altres ONGD, de sis projectes de cooperació en països en vies de desenrotllament.
  
En el cas d'agrupació d'ONGD, serà prou que la que actua com a responsable del projecte acredite esta experiència prèvia.
  
S'eximix de l'acreditació de l'experiència prèvia a aquelles entitats que ja hagueren rebut subvencions en anteriors convocatòries d'ajudes del programa de Cooperació de la Generalitat Valenciana a projectes de cooperació al desenrotllament.
  
2. Estratègies d'intervenció.
  
Tots els projectes a cofinançar pel Programa de cooperació al desenrotllament de la Generalitat Valenciana contemplaran tres prioritats horitzontals: lluita contra la pobresa, promoció de la igualtat entre hòmens i dones i conservació del medi ambient.
  
3. Criteris prioritaris per a la selecció de projectes.
  
Per a la present convocatòria es cofinançaran preferentment aquells projectes que incloguen alguna o algunes de les següents:
  
A) Prioritats geogràfiques:
  
- Iberoamèrica: Bolívia, Paraguai, Equador, Perú, Guatemala, Hondures, Nicaragua, República Dominicana, El Salvador, Cuba, Colòmbia, Mèxic.
  
- Països àrabs del nord d'Àfrica: El Marroc, Mauritània, Tunis, Algèria i població saharahui.
  
- Orient Mitjà: territoris palestins.
  
- Àfrica subsahariana.
  
- Així mateix, es podrà actuar de manera selectiva en altres països que, complisquen els requisits necessaris per a ser receptors de l'ajuda oficial al desenrotllament.
  
B) Prioritats sectorials:
  
- Dona i desenrotllament, incloent-se els projectes, programes de Dona i desenrotllament multisectorials, promoció i suport a grups i organitzacions de dones.
  
- Suport al desenrotllament de comunitats indígenes.
  
- Suport al desenrotllament econòmic sostenible, en especial, en el mig rural.
  
- Educació primària i formació i capacitació de recursos humans.
  
- Inversió en infraestructures bàsiques, en especial, les relatives a aigua i sanejament.
  
- Sanitat i salut bàsica.
  
- Promoció del respecte als drets humans i de l'enfortiment del sistema democràtic així com l'eradicació de la violència de gènere.
  
- Promoció de la protecció i millora de la qualitat del medi ambient i d'un aprofitament turístic compatible amb les mateixes, respectant les cultures dels països receptors de les ajudes.
  
- Defensa dels drets del menor i eradicació de l'explotació infantil.
  
C) Prioritats relatives als beneficiaris del projecte:
  
Projectes amb nombre més gran de beneficiaris i aquells els beneficiaris dels quals estiguen inclosos en algun dels col·lectius següents:
  
- Dones.
  
- Comunitats indígenes
  
- Infància i Joventut.
  
- Refugiats i desplaçats i/o en procés de retorn.
  
D) Així mateix, es donarà prioritat:
  
- Projectes que s'incardinen dins de plans integrals de desenrotllament
  
- Projectes presentats per entitats que tinguen implantació d'estructura suficient de l'ONGD en el territori de la Comunitat Valenciana, amb els requisits que exigix l'article 5, d) del Decret 201/1997 de Bases de Cooperació quant al manteniment de la comptabilitat, documentació i cogestió del projecte.
  
- Projectes el major percentatge de la subvenció rebuda del qual i, en conseqüència, del cost total tinga destí en el país en vies de desenrotllament on es porte a terme l'execució del projecte.
  
- Projectes presentats per agrupacions d'entitats.
  
- Projectes que contemplen la realització d'una auditoria externa que es presentarà al final dels mateixos al costat de l'informe final. Dita auditoria haurà de contemplar en tot cas el grau de compliment d'objectius i la justificació econòmica de la despesa.
  
- Projectes presentats per aquelles entitats que aporten una auditoria externa de comptes sobre els resultats de la seua gestió en l'últim any
  
- Projectes en què es demostre una elevada implicació financera de l'entitat sol·licitant, traduïda en el seu propi percentatge de finançament.
  
- Projectes la sostenibilitat del qual estiga garantida una vegada finalitzada l'execució.
  
- Projectes on existisca una gran implicació dels beneficiaris tant en la formulació com en la seua execució.
  
- Projectes cofinançats per altres administracions públiques de la Comunitat Valenciana.
  
4. Requisits tècnics del contingut dels projectes
  
El contingut dels projectes haurà d'incloure:
  
1. Identificació i formulació precises, amb objectius clars i realistes.
  
2. Calendari detallat d'accions, amb determinació de l'exercici pressupostari que es desenrotllarà cada una d'elles, en el cas de projectes que abracen més d'un exercici.
  
3. Desglossament pressupostari detallat que distingisca els costos imputats a cada exercici pressupostari.
  
4. Estudi de viabilitat econòmica, social i administrativa de l'acció després del cessament del finançament extern. En el cas de construcció de vivendes o infraestructures, s'haurà d'incloure document de conformitat de les autoritats locals.
  
5. Criteris o indicadors que permeten mesurar el grau de realització dels objectius fixats.
  
6. Implicació en el projecte de les entitats que actuen com contrapart en el país receptor i, si és procedent, participació dels propis beneficiaris en el disseny, execució i avaluació, de l'activitat.
  
7. Considerar el factor gènere en tot el cicle del projecte per a analitzar els problemes, definir els grups destinataris i beneficiaris, definir els objectius, definir indicadors i controlar les activitats.
  
8. Identificació exacta i detallada de les fonts de finançament complementari de la subvenció de la Generalitat Valenciana.
  
9. Memòria econòmica i pla de finançament, elaborats d'acord amb el que establix els articles 6, 7, 8 i 10.7.b) del Decret 201/1997, d'1 de juliol, del Govern Valencià (DOGV núm. 3036), on s'identifiquen els recursos necessaris, el nombre d'unitats de cada recurs, el preu per unitat, en la moneda local i en euros i l'import total.
  
10. Factures proforma acreditatives dels costos per unitat dels recursos a emprar. En el cas que, de manera excepcional, no puga disposar-se de factures proforma respecte d'algun concepte de despesa, haurà de presentar-se l'informe justificatiu d'esta impossibilitat. En l'informe d'avaluació tècnica del projecte es valorarà la suficiència d'esta justificació i, si es considera que la impossibilitat no ha quedat acreditada, podrà demanar-se a l'entitat sol·licitant que esmene la falta de la documentació en qüestió.
  
11. Documentació acreditativa de la titularitat i règim de propietat dels immobles vinculats al projecte, així com del seu valor.
  
12. Documentació acreditativa del valor de les contribucions en espècie dels socis locals, de les quals només seran admissibles les relatives a terrenys, personal i autoconstrucció de vivenda.
  
13. Informe i documentació justificativa de la quantia de les despeses indirectes que s'imputen al projecte.
  
5. Avaluació dels projectes
  
1. Els projectes que complisquen els requisits tècnics anteriors, així com els requisits de tipus administratiu exigits per la present convocatòria, seran avaluats de conformitat amb el que disposa l'article 12 del Decret 201/1997, d'1 de juliol, del Govern Valencià (DOGV núm. 3036).
  
2. La Comissió Executiva valorarà l'adaptació dels projectes als criteris establits en el Decret 201/1997, d'1 de juliol, del Govern Valencià (DOGV núm. 3036) i a les prioritats definides en esta resolució de la convocatòria i realitzarà la seua selecció entre aquells que considere de major interés.
  
3. La comissió utilitzarà, com a element de deliberació, els informes d'una entitat externa, contractada a l'efecte per a realitzar una primera avaluació tècnica dels projectes presentats.
  
4. En els casos d'entitats que ja hagen rebut subvencions del programa de cooperació valencià i als efectes d'avaluar la capacitat gestora de l'entitat sol·licitant, la comissió executiva podrà incloure entre els seus criteris de valoració la consideració d'un informe tècnic elaborat per l'Agència Valenciana de Cooperació per al Desenrotllament. Este informe reflectirà el grau de compliment per cada entitat de les obligacions dimanantes de la recepció de subvencions a projectes en curs, en especial pel que fa a la presentació de la documentació exigida i el compliment de terminis.
  
5. La inclusió del criteri de valoració arreplegat en l'apartat anterior es realitzarà sense perjuí del control, per l'Agència Valenciana de Cooperació per al Desenrotllament, de l'estricte compliment dels requisits arreplegats en l'apartat h i l'apartat i de l'article 5 del Decret 201/1997, d'1 de juliol, del Govern Valencià (DOGV núm. 3036).
  
6. A fi d'aconseguir una major redistribució de les ajudes entre les ONGD valencianes i una major concentració dels esforços de cada una d'elles en un menor nombre de projectes a gestionar, es limitarà a dos el nombre de projectes subvencionats per esta convocatòria i per a cada entitat sol·licitant.
  
6. Termini i lloc de presentació de les sol·licituds i nombre màxim de projectes a presentar.
  
El termini de presentació de sol·licituds serà de 30 dies naturals a comptar des de l'endemà al de la publicació de la present resolució en el Diari Oficial de la Generalitat Valenciana. En el cas que l'últim dia del termini fora inhàbil, el termini s'entendrà prorrogat al primer dia hàbil següent, conforme al que disposa l'article 48.3 de la Llei 30/1992, de Règim Jurídic de les Administracions Públiques i del Procediment Administratiu Comú.
  
El lloc de presentació de les sol·licituds serà preferentment l'Agència Valenciana de Cooperació per al Desenrotllament, sítia en el carrer Juristes, 10 (València 46412) i, alternativament, qualsevol dels llocs que establix l'article 38.4 la Llei 30/1992, de Règim Jurídic de les Administracions Públiques i del Procediment Administratiu Comú.
  
Cada entitat podrà presentar un màxim de tres projectes per a esta convocatòria. Esta limitació regirà tant per a projectes presentats per entitats de forma individual com en el cas d'agrupacions d'entitats.
  
7. Percentatge de cofinançament, quantia de les subvencions i cost total dels projectes.
  
1. La participació financera de la Generalitat Valenciana en els projectes serà, com a màxim, del 80% del cost total del projecte, que no podrà ser superior a 480.000 euros.
  
2. El percentatge de cofinançament d'un projecte quedarà fixat en el moment de l'aprovació de la quantia de la subvenció i respondrà a la relació entre esta i el cost total del projecte que apareix en el formulari d'identificació original o, si és procedent, reformulat. Si després de l'efectiva execució del projecte el cost total real resultara ser inferior al previst en un principi, la subvenció serà objecte de minoració, de manera que el percentatge de cofinançament de la Generalitat Valenciana es mantinga inalterat.
  
3. Els projectes que hagen superat l'avaluació tècnica, podran ser subvencionats pel 100% de l'import sol·licitat, concedint-se les ajudes per orde de puntuació de major a menor fins a l'esgotament dels fons previstos en esta convocatòria.
  
4. Quant a les entitats subvencionades, la concessió de les ajudes no podrà superar en el seu conjunt el 8% del total dels fons previstos per a la present convocatòria.
  
8. Formulari de sol·licitud i documents que han d'acompanyar-lo
  
1. Per a tindre accés a les ajudes objecte d'esta convocatòria serà necessari complimentar, en tots els seus extrems, el formulari d'identificació del projecte que figura com annex II d'esta resolució. Dit formulari haurà de ser presentat en paper en triple versió i en disquet, i haurà de complimentar-se en la seua totalitat. La falta d'ompliment d'algun dels apartats del formulari i la seua no esmena, impedirà l'avaluació tècnica del projecte.
  
2. Així mateix, conforme al que establix els articles 33 de la Llei 23/1998, de 7 de juliol, de Cooperació Internacional, i 2 del Reial Decret 993/1999, d'11 de juny, pel qual s'aprova el Reglament del Registre d'Organitzacions No Governamentals de Desenrotllament adscrit a l'Agència Espanyola de Cooperació Internacional, s'haurà de presentar certificat acreditatiu de la inscripció en el dit registre. Quedaran exemptes d'este requisit les entitats que hagueren resultat subvencionades en la convocatòria anterior a la present, les que hauran d'aportar un certificat del secretari amb el vistiplau del president de l'entitat, acreditant que esta continua inscrita i que no han variat les condicions de la seua inscripció.
  
3. Serà a més necessari acompanyar la sol·licitud amb els documents que s'enumeren en l'annex III d'esta resolució havent de ser presentats en dos exemplars. La falta de dades en alguna de les carpetes, de la justificació de la dita falta, o la falta de la còpia impediran l'avaluació tècnica del projecte, si no s'ha procedit a l'esmena dels defectes dins del termini concedit per a això.
  
9. Subvenció de despeses indirectes.
  
Es consideraran despeses indirectes, conforme al que establix l'article. 6.2 h) del Decret 201/97, tota despesa administratiu de l'ONGD espanyola, entenent-se per tal, la seu a la Comunitat Valenciana encarregada de la cogestió del projecte i la seua contrapart local, derivada exclusivament i directament de la formulació, seguiment i avaluació de cada un dels projectes, regulant-se la subvenció dels mateixos de la manera següent:
  
a) El percentatge màxim de despeses indirectes es fixa en el 8%
  
b) Quant als interessos generats pels fons del projecte, serà obligatòria la seua reinversió en despeses directes, i queden excloses d'imputació als citats interessos les despeses indirectes.
  
c) No es consideren despeses indirectes les següents:
  
- Funcionament: electricitat, aigua, comunicacions i altres subministraments de la mateixa índole.
  
- Manteniment de la seu i instal·lacions de l'entitat i quotes satisfetes per pertinença a qualsevol agrupació d'ONGD.
  
- Combustible, assegurances i manteniment de vehicles.
  
- Lloguer de locals.
  
10. Resolució del procediment
  
1. La Comissió Executiva, d'acord amb el que establix l'article 12, del Decret 201/1997, formularà una proposta de resolució de la convocatòria en un termini màxim de dos mesos, comptats a partir de la data de finalització del termini de presentació de sol·licituds.
  
2. El director de l'Agència Valenciana de Cooperació per al Desenrotllament resoldrà la concessió de cada una de les subvencions en termini màxim de dos mesos des de la proposta de la comissió. La resolució de la sol·licitud serà notificada a l'interessat, d'acord amb el que disposa l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en el termini màxim de cinc mesos des de la data de publicació de la convocatòria en el DOGV .
  
3. La Resolució per la qual es concedisquen o deneguen les subvencions, es publicarà en el Diari Oficial de la Generalitat Valenciana.
  
4. Transcorregut el termini màxim per a resoldre sense que s'haja produït resolució expressa, els interessats que hagueren comparegut podran entendre desestimades les seues pretensions per silenci administratiu, i les entitats els projectes de les quals hagen sigut denegats podran retirar la seua documentació en el termini de 30 dies a comptar des del següent a la data de la publicació de la resolució en el DOGV.
  
5. La resolució de la sol·licitud, que posarà fi a la via administrativa, serà notificada a l'interessat, d'acord amb el que disposa l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i, contra la mateixa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes, comptat des de l'endemà al de la seua publicació, de conformitat amb el que preveuen els articles 116 i 117 de la llei 30/1992 de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999 de 13 de gener, o bé un recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la seua notificació, de conformitat amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció contenciosa administrativa, sense perjuí que s'utilitze qualsevol altra via que es considere oportuna.
  
11. Reformulació del projecte.
  
1. En el cas que la subvenció concedida siga inferior a la quantitat sol·licitada, l'entitat responsable del projecte haurà de presentar, durant el mes següent a la publicació de la resolució de la convocatòria, una reformulació pressupostària del projecte inicial que l'ajuste a la quantitat finalment subvencionada per la Generalitat Valenciana.
  
2. La contribució financera externa, davall qualsevol de les formes previstes en l'article 7 del Decret 201/1997, d'1 de juliol, del Govern Valencià (DOGV núm. 3036), es podrà ajustar proporcionalment a la reducció de la subvenció. En cap cas este ajust podrà implicar un increment del percentatge de cofinançament de la Generalitat Valenciana respecte del que apareixia en el projecte inicial.
  
3. En cas de no presentar-se la reformulació pressupostària del projecte en el termini dalt indicat, s'entendrà que l'entitat beneficiària renuncia la subvenció concedida.
  
12. Inici de l'execució i lliurament anticipat de fons
  
1. Una vegada aprovada la subvenció, l'entitat beneficiària haurà de presentar davant de l'Agència Valenciana de Cooperació per al Desenrotllament, en el termini de 10 dies a partir de la publicació de la resolució de concessió en el DOGV, la fitxa de manteniment de tercers, en la que constarà el compte bancari en què hagen de rebre la transferència. Haurà d'obrir-se compte independent per a cada projecte subvencionat. La no presentació en termini de la fitxa de manteniment s'entendrà com a renúncia de l'entitat beneficiària a la subvenció concedida. Igualment, l'entitat beneficiària haurà de comunicar la data d'inici de l'execució del projecte, data a partir de la qual s'iniciarà el còmput del termini previst pel beneficiari en el formulari d'identificació del projecte.
  
2. En el mateix termini, les entitats beneficiàries hauran d'acreditar que es troben al corrent de les seues obligacions tributàries i amb la Seguretat Social, de conformitat amb el que disposa l'article 47.7. LHPGV i l'article 1 de l'Orde de 30 de gener de 1996, de la Conselleria d'Economia i Hisenda.
  
3. Rebuda la comunicació de la data d'inici i la fitxa de manteniment de tercers, l'administració tramitarà el lliurament del 100% de la subvenció concedida.
  
4. L'administració es reserva la facultat de requerir en qualsevol moment garantia real o personal a l'entitat beneficiària si circumstàncies objectives així ho justifiquen.
  
13. Informes semestrals i justificació anual.
  
1. Les entitats hauran de presentar, per cada projecte subvencionat, un informe semestral sobre la seua marxa d'execució.
  
2. Amb els informes semestrals segon, quart i sext, si és procedent, les entitats hauran de presentar justificació de les despeses realitzades durant l'any corresponent d'execució del projecte. Si esta justificació es considera satisfactòria, s'entendrà justificada la despesa corresponent i no serà necessari tornar a justificar-la en presentar l'informe final, havent de presentar junt amb este únicament la justificació correspodiente a l'últim període semestral o anual d'execució del projecte.
  
14. Finalització del projecte, informe final i justificació de les despeses.
  
1. Els projectes es consideraran finalitzats una vegada transcorregut el termini d'execució previst en el formulari d'identificació del projecte. El termini per a la presentació de l'informe final i la justificació de les despeses serà de tres mesos a partir de la data de finalització del projecte i tota la documentació haurà de presentar-se acompanyant a l'original una còpia per a la seua compulsa o ben podrà adjuntar una còpia degudament compulsada per notari o fedatari públic.
  
2. L'informe final del projecte haurà d'anar acompanyat dels documents següents:
  
a) Informe del soci local sobre les repercussions del projecte.
  
b) Balanç resum de les activitats subvencionades.
  
c) Document bancari justificatiu del canvi de divises realitzat, on conste el tipus de canvi practicat.
  
d) Compte justificatiu de les despeses.
  
e) Factures que suporten el compte anterior .
  
3. Les factures presentades hauran de complir amb els requisits exigits per la legislació del país en què s'hagen adquirit els béns o prestats els servicis, per a o pel beneficiari de la subvenció i, en tot cas, inclouran:
  
a) Nom, cognoms, denominació social, domicili i número d'identificació fiscal (si és procedent) de l'expedidor i del destinatari.
  
b) Descripció de l'operació i contraprestació total.
  
c) Lloc i data d'emissió.
  
4. S'haurà d'expedir i entregar factura pels pagaments anteriors a la realització de l'operació. En la corresponent factura es farà indicació expressa de tal circumstància.
  
5. Els documents originals justificatius de la despesa hauran de presentar-se davant de l'Agència Valenciana de Cooperació per al Desenrotllament, als efectes que es procedisca a la comprovació que en ells consta la diligència relativa a la seua afectació, totalment o parcialment, al projecte subvencionat.
  
6. En cas que la contrapart local no puga desprendre's d'algun document justificatiu de la despesa, haurà de presentar un informe motivant la dita impossibilitat. Serà en este cas necessari que s'aporte una fotocòpia del document que haja sigut confrontada per notari o per un funcionari de l'ambaixada o consolat espanyol, el qual deu expressament donar fe que, en l'original del document, s'ha fet constar de mode fefaent que la dita despesa ha sigut subvencionada per la Generalitat Valenciana, totalment o parcialment, en la quantia que s'especifique.
  
7. Si la justificació de la despesa no aconseguira la totalitat de la quantia subvencionada o si es donara la circumstància descrita en l'article 7.2 d'esta resolució, l'administaració iniciarà el corresponent procediment de minoració de la subvenció concedida.
  
15. Modificació del projecte i ampliacions de termini
  
1. Qualsevol modificació del contingut del projecte, tal com ve definit en el formulari d'identificació, que afecte als apartats de pressupost, finançament del projecte i anualitats (fulls 8 i 9) haurà de ser prèviament autoritzada per l'Agència Valenciana de Cooperació per al Desenrotllament.
  
2. No s'admetran modificacions que suposen un increment de les partides de despeses administratives. Tampoc no s'admetran modificacions que suposen el trasllat de despeses subvencionades d'un exercici pressupostari a un altre, quan la quantia d'esta modificació supere, per si sola o acumulada amb altres anteriorment autoritzades, el 10% del total de la subvenció concedida.
  
3. El termini d'execució del projecte i els terminis de presentació de la justificació de despesa d'una anualitat i el de remissió de l'informe final només podran ser ampliats si així ho autoritza l'Agència Valenciana de Cooperació per al Desenrotllament, prèvia sol·licitud de l'entitat beneficiària, d'acord amb el que disposa l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. L'entitat beneficiària haurà de presentar la sol·licitud d'ampliació, degudament motivada, amb antelació a la data de venciment del termini, conforme al que disposa l'article 49.3 de la Llei citada en el paràgraf anterior. Dita antelació serà, en el cas del termini d'execució, d'un mes previ a l'arribada de la data de fi de l'execució aplicant-se el mateix criteri en el cas d'informe final.
  
5. Si 10 dies abans de la data prevista inicialment com de fi de l'execució o de la data límit per a justificar o presentar l'informe final l'administració no haguera denegat expressament la sol·licitud d'ampliació, la mateixa s'entendrà autoritzada per silenci positiu.
  
16. Revocació i reintegrament de les subvencions.
  
1. L'administració, si existiren motius fundats per a suposar que el projecte de cooperació està sent incorrectament executat, podrà d'acord amb el que disposa l'article 26 del Decret 201/1997:
  
a) Suspendre provisionalment el desenrotllament de l'acció fins que se supervise l'execució del projecte, a menys que l'entitat referme la devolució dels fons percebuts.
  
b) Revocar, prèvia audiència de l'entitat interessada, la resolució de concessió.
  
2. Igualment, i conforme al que establix l'article 27 del citat Decret 201/97 l'entitat beneficiària de la subvenció haurà de reintegrar la quantitat rebuda i abonar l'interés de demora des del moment del pagament de la subvenció en els supòsits previstos en l'article 47.9 del Decret Legislatiu de 26 de juny de 1991, del Govern Valencià pel qual es va aprovar el Text Refós de la Llei d'Hisenda Pública de la Generalitat Valenciana.
  
17. Difusió de l'origen de les subvencions.
  
Les entitats que reben estes ajudes hauran de donar difusió a l'origen de la subvenció i incorporar de forma visible el logotip de la Cooperació al Desenrotllament de la Generalitat Valenciana en tot material escrit de difusió o de publicitat que tinga qualsevol relació amb el projecte subvencionat. Quan les entitats beneficiàries de la subvenció exhibisquen el seu propi logotip, el de la Generalitat Valenciana haurà de figurar amb el mateix tamany i en les mateixes condicions de visibilitat.
  
ANNEX III
  
DOCUMENTACIÓ QUE HA D'ACOMPANYAR AL FORMULARI D'IDENTIFICACIÓ DEL PROJECTE
  
CONVOCATÒRIA DE DESENROTLLAMENT
  
Notes:
  
- La documentació haurà de presentar-se en tres carpetes, corresponents a cada un dels apartats A, B i C. En cada carpeta constarà la seua denominació (p.ex. carpeta A: certificats).
  
- Les carpetes contindran els documents ordenats d'acord amb el número que se'ls atribuïx en este llistat, número que haurà d'assenyalar-se en el cantó superior dreta del document.
  
- Es presentaran en dos exemplars els documents de la carpeta C .
  
- Si l'entitat presenta diversos projectes a qualsevol de les convocatòries només tindrà obligació de presentar un únic exemplar de les carpetes A i B, fent constar la referència del projecte en què es troben les ja presentades. El certificat núm. 2 farà menció expressa de tots els projectes presentats.
  
- S'eximix de la presentació del document 6 les entitats que amb anterioritat hagen rebut subvencions del Programa de cooperació de la Generalitat Valenciana en convocatòries de desenrotllament anteriors.
  
CARPETA A: CERTIFICATS
  
1. Agència Espanyola de Cooperació Internacional. Document de presentació obligatòria per a ONGD.
  
a) Certificat acreditatiu de la inscripció en el Registre d'Organitzacions No Governamentals, adscrit a l'Agència Espanyola de Cooperació Internacional, en què conste la seu que dispose l'ONGD a la Comunitat Valenciana.
  
b) En el cas d'entitats que ja van ser subvencionades en la convocatòria anterior i les condicions de inscripció de la qual no hagen variat, aportaran el certificat a què es referix el punt 2.
  
c) En cas d'haver-hi alguna variació, hauran d'aportar el certificat corresponent.
  
2. Certificat del secretari, amb el vist-i-plau del president, relatiu a:
  
a) Acord de sol·licitar la subvenció.
  
b) Aprovació de la gestió de l'any anterior pel patronat o assemblea general.
  
c) Declaració que les condicions d'inscripció de l'entitat en el Registre de l'Agència Espanyola de Cooperació Internacional no han variat des que es realitze la mateixa. En cas contrari, hauran d'aportar de nou el certificat corresponent.
  
d) Declaració de posseir una seu oberta a nom de l'entitat a la Comunitat Valenciana.
  
e) Acord pel qual, en el cas d'agrupació de diverses entitats per a presentar el projecte, es designa a la que actuarà com a representant del grup davant de l'administració
  
f) Compromís d'aportar, per mitjà del cofinançament previst en l'article 7 del Decret 201/1997, d'1 de juliol, del Govern Valencià (DOGV núm. 3036), la diferència entre el cost total del projecte i la subvenció de la Generalitat Valenciana
  
g) Compromís de comunicar a la Direcció General de Cooperació al Desenrotllament tot finançament que reba el projecte, procedent de qualsevol ens públic o privat, especificant la quantia exacta de l'aportació
  
h) Compromís que l'entitat no portarà a terme, en l'àmbit d'execució del projecte presentat, cap acció que poguera resultar contradictòria amb la política exterior d'Espanya i igualment el compromís que l'ONGD no realitzarà cap acció que puga resultar contradictòria amb els objectius de la Generalitat Valenciana.
  
i) Certificat en què consten el nombre de socis, tant a la Comunitat Valenciana com a Espanya.
  
j) Compromís de donar difusió de l'origen de la subvenció i d'incorporar, en tot cas i de forma visible, el logotip de la Generalitat Valenciana
  
k) Declaració per la qual s'afirme que l'entitat no ha sigut objecte d'un procediment de reintegrament de subvencions públiques, per causes a ella imputables
  
CARPETA B: DESCRIPCIÓ DE L'ENTITAT SOL·LICITANT
  
3. Targeta d'identificació fiscal de l'entitat sol·licitant (fotocòpia compulsada per l'administració)
  
4. Diari oficial o qualsevol altre document oficial, alié a l'entitat, que acredite l'experiència de l'entitat sol·licitant en l'execució de sis projectes de cooperació en països en vies de desenrotllament (fotocòpies compulsades per l'administració)
  
5. Memòria d'activitats de l'entitat sol·licitant. En la memòria constaran:
  
a) activitats realitzades durant l'últim any natural anterior a la convocatòria.
  
b) estat comptable i ingressos de l'exercici corresponent a els últims comptes aprovats, que inclourà un balanç d'operacions i fonts de finançament.
  
c) nom dels directius i membres del patronat o òrgan col·legiat equivalent. Data del seu nomenament i sistema d'elecció dels mateixos.
  
6. Memòria d'activitats conjuntes anteriors de les entitats sol·licitants, en el cas de presentació del projecte per una agrupació.
  
7. Organigrama de l'entitat sol·licitant a la Comunitat Valenciana i nom, dedicació i titulació del personal responsable de la gestió administrativa i econòmica del projecte (formulació, seguiment i control). Designació de la persona que actuarà de contacte davant de l'administració per a estos temes.
  
CARPETA C: DESCRIPCIÓ DEL PROJECTE
  
8. Descripció del projecte.
  
9. Matriu de planificació.
  
10. Memòria econòmica del projecte, conforme al que establixen els articles 6, 7 i 8, del Decret 201/1997, d'1 de juliol, del Govern Valencià (DOGV núm. 3036). La memòria haurà d'adaptar-se als conceptes de despeses contingudes en el formulari d'identificació del projecte i descrits en el Manual d'Instruccions de Justificació de Subvencions de l'Agència Espanyola de Cooperació Internacional, sobre justificació i control de la despesa.
  
a) Pressupost detallat al màxim en euros (d'acord amb les partides del formulari de sol·licitud i incloent costos unitaris, núm. d'unitats i distribuïts en conceptes i subconceptes de gasto).
  
b) Costos en moneda local i en moneda intermèdia.
  
c) La memòria comprendrà un pla de finançament (incloent els finançadors i les activitats finançades per cada u d'ells).
  
11. Relació del personal laboral i voluntari de l'entitat sol·licitant que participarà en l'execució del projecte i dades identificadores de dit personal: nom, DNI (o equivalent del país en vies de desenrotllament) i lloc o funció en l'organització. Idèntica relació respecte del personal de la contrapart local.
  
12. Descripció de la contrapart local: naturalesa jurídica, fins de l'entitat, localització i àmbit geogràfic d'actuació, mitjans materials, experiència i activitats prèvies, vincles amb l'entitat sol·licitant, implicació en el projecte, relació amb els beneficiaris de l'acció. Aportació d'estatuts de la contrapart.
  
13. Factures proforma que es basen els costos descrits en la memòria. Cada una de les factures apareixerà, així mateix, subnumerada, d'acord amb una relació de les mateixes que les acompanyarà. En cas d'impossibilitat de presentació de factures proforma, d'acord amb l'art. 5.9, informe justificatiu de la dita impossibilitat.
  
14. Informe i documentació justificativa de la quantia del les despeses indirectes que s'imputen al projecte.
  
15. Documentació acreditativa del valor de les contribucions en espècie del soci local.
  
a) Certificat del registre o autoritat competent que certifique el valor real de les espècies.
  
b) Si es tracta de mà d'obra, han d'aportar els salaris mitjans de la classificació laboral que es tracte.
  
16. Documentació acreditativa de la titularitat i règim de propietat dels immobles vinculats al projecte. (Només si els hi haguera)
  
a) Certificat del registre o autoritat competent en la que conste el valor de l'immoble o solar edificable aportat.
  
b) Certificat del registre o autoritat competent que acredite la propietat.
  
c) Compromís per part de l'entitat de la cessió dels immobles vinculats al projecte, bé als beneficiaris, bé a la contrapart local (segons procedisca).